《述祖诗》
元代·赵由侪

悠悠我祖，始于轩丘。抚历高阳，秩秩大猷。爰自伯益，舜锡皂斿。

中衍事商，造父御周。征彼徐方，熊熊有功。邑于赵城，大河之东。

建氏晋国，耿先其封。成宣喻日，畏夏爱冬。岸贾作难，婴臼立孤。

襄子始大，常山得符。于赫列侯，懋建丕图。肃矣武灵，兆配有虞。

西汉子都，生长河间。暨于唐末，合族居燕。卜迁大梁，世系绵绵。

厚德丰功，宜永其传。中罹多难，南历江沱。眷焉吾宗，丰水居多。

百川有源，众条有柯。庸修家牒，克俾无讹。固余伯仲，忧患多更。

瞻叹古烈，自怜其生。其生岂偶，三辰垂精。德业未进，敢不战兢。

我心伊何，常念厥初。感彼霜露，怆焉踟蹰。奉先如在，宗戚相于。

亦有萱草，高堂可娱。惟忠惟孝，立身有本。嗟尔后进，勖哉自勉。

万有能销，斯道无泯。温恭朝夕，云胡不谨。显亲扬名，俾昌俾炽。

善保家声，期于勿替。尚念前人，留心谱系。受天之庆，远及苗裔。

作者简介：由侪字与侪，南丰人。